KOMISSION ASETUS (EY) N:o 156/95, annettu 30 päivänä tammikuuta 1995, sianliha-alan poikkeuksellisista markkinatukitoimenpiteistä Saksassa annetun asetuksen (EY) N:o 3146/94 muuttamisesta



Virallinen lehti nro L 022 , 31/01/1995 s. 0011 - 0012



KOMISSION ASETUS (EY) N:o 156/95, annettu 30 päivänä tammikuuta 1995, sianliha-alan poikkeuksellisista markkinatukitoimenpiteistä Saksassa annetun asetuksen (EY) N:o 3146/94 muuttamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon sianliha-alan yhteisestä markkinajärjestelystä 29 päivänä lokakuuta 1975 annetun neuvoston asetuksen (ETY) N:o 2759/75 (1), sellaisena kuin se on viimeksi muutettuna asetuksella (ETY) N:o 1249/89 (2), ja erityisesti sen 20 artiklan, sekä katsoo, että klassisen sikaruton esiintymisen vuoksi tietyillä tuotantoalueilla Saksassa komission asetuksessa (EY) N:o 3146/94 (3) vahvistetaan kyseistä jäsenvaltiota koskevia sianliha-alan poikkeuksellisia markkinatukitoimenpiteitä, useiden uusien klassisen sikaruton tautipesäkkeiden ilmenemisen jälkeen Ala-Saksin osavaltiossa (Land) Saksan viranomaisten vahvistamat eläinlääkinnälliset ja kaupalliset rajoitukset on laajennettu koskemaan tätä aluetta; tämän vuoksi on tarpeen sisällyttää tämä alue asetuksella (EY) N:o 3146/94 käyttöön otettujen poikkeuksellisten markkinatukitoimenpiteiden piiriin, olisi vahvistettava sellaisten lihotussikojen, porsaiden ja pikkuporsaiden määrä, jotka voidaan toimittaa Ala-Saksissa toimivaltaisille viranomaisille, sekä porsaiden ja pikkuporsaiden toimitukselle myönnettävä tuki, kyseessä olevilla alueilla useamman viikon ajan voimassa olleet eläinten vapaalle liikkuvuudelle asetetut rajoitukset johtavat eläinten painon huomattavaan kasvuun ja tämän vuoksi eläinten hyvinvoinnin kannalta sietämättömään tilanteeseen; tämän vuoksi on perusteltua soveltaa tätä asetusta taannehtivasti 16 päivästä tammikuuta 1995, ja tässä asetuksessa säädetyt toimenpiteet ovat sianlihan hallintokomitean lausunnon mukaiset, ON ANTANUT TÄMÄN ASETUKSEN: 1 artikla Muutetaan asetus (EY) N:o 3146/94 seuraavasti: 1. Korvataan 1 artikla seuraavasti: "1 artikla 1. Tuottajat voivat saada pyynnöstä 13 päivästä joulukuuta 1994 alkaen Saksan toimivaltaisten viranomaisten myöntämää tukea silloin, kun viimeksi mainituille toimitetaan CN-koodiin 01 03 9219 kuuluvia lihotussikoja, joiden keskimääräinen paino erää kohti on vähintään 120 kilogrammaa. 2. Tuottajat voivat saada pyynnöstä 16 päivästä tammikuuta 1995 alkaen Saksan toimivaltaisten viranomaisten myöntämää tukea silloin, kun viimeksi mainituille toimitetaan - CN-koodiin 01 03 9110 kuuluvia porsaita, joiden keskimääräinen paino erää kohti on vähintään 25 kilogrammaa, - CN-koodiin 01 03 9110 kuuluvia pikkuporsaita, joiden keskimääräinen paino erää kohti on vähintään 8 kilogrammaa. 3. Baijerissa toimitetuista 14 000 ensimmäisestä lihotussiasta, Ala-Saksissa toimitetuista 10 500 ensimmäisestä lihotussiasta ja Ala-Saksissa toimitetuista 1 050 ensimmäisestä porsaasta ja pikkuporsaasta myönnetty tuki rahoitetaan yhteisön talousarviosta. 4. Saksa saa myöntää lisäksi omalla kustannuksellaan ja tässä asetuksessa säädetyin edellytyksin tukea 6 000 seuraavasta Baijerissa toimitetusta lihotussiasta, 4 500 seuraavasta Ala-Saksissa toimitetusta lihotussiasta ja 450 seuraavasta Ala-Saksissa toimitetusta porsaasta ja pikkuporsaasta." 2. Korvataan 2 artiklassa sana "lihotussiat" sanoilla "lihotussiat, porsaat ja pikkuporsaat". 3. Lisätään 5 artiklaan kohta seuraavasti: "3. Edellä 1 artiklan 2 kohdassa tarkoitettu tuki vahvistetaan noudettuna tilalta: - 35 ecuksi eläimeltä porsaiden osalta, joiden keskimääräinen paino erää kohti on vähintään 25 kilogrammaa, - 30 ecuksi eläimeltä porsaiden osalta, joiden keskimääräinen paino erää kohti on enemmän kuin 24 kilogrammaa, mutta vähemmän kuin 25 kilogrammaa, - 28 ecuksi eläimeltä pikkuporsaiden osalta, joiden keskimääräinen paino erää kohti on vähintään 8 kilogrammaa, - 24 ecuksi eläimeltä pikkuporsaiden osalta, joiden keskimääräinen paino erää kohti on enemmän kuin 7,6 kilogrammaa, mutta vähemmän kuin 8 kilogrammaa." 4. Korvataan 7 artikla seuraavasti: "7 artikla Saksan toimivaltaisten viranomaisten on ilmoitettava komissiolle joka keskiviikko seuraavat tiedot edelliseltä viikolta: - toimitettujen lihotussikojen määrä ja yhteispaino, - toimitettujen porsaiden määrä ja yhteispaino, - toimitettujen pikkuporsaiden määrä ja yhteispaino." 5. Korvataan liite tämän asetuksen liitteellä. 2 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Sitä sovelletaan 16 päivästä tammikuuta 1995. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 30 päivänä tammikuuta 1995. Komission puolesta Franz FISCHLER Komission jäsen (1) EYVL N:o L 282, 1.11.1975, s. 1 (2) EYVL N:o L 129, 11.5.1989, s. 12 (3) EYVL N:o L 332, 22.12.1994, s. 23 LIITE "LIITE 1. Seuraavat piirikunnat Baijerin osavaltiossa (Land): Erding Freising Landshut (mukaan lukien Landshutin kaupunki) Mühldorf am Inn 2. Suojelualue 94/117 Drantum ympäristöineen Vechtan ja Cloppenburgin piirikunnissa Ala-Saksin osavaltiossa (Land)."